Rezultatele finale ale alegerilor locale și europarlamentare întârzie. În București, în peste 60 de secții de votare încă nu s-au încheiat procesele-verbale de numărare a voturilor / În unele județe s-a suspendat transportarea sacilor cu buletine către birourile electorale
Procesele verbale de numărare a voturilor la alegerile locale și europarlamentare de duminică încă nu s-au încheiat, marți, în peste 60 de secții de votare din București, din cauza unor inadvertențe, potrivit datelor transmise de autorități la solicitarea HotNews.ro. În mod normal, acest proces trebuia finalizat luni, însă au existat erori ale unor președinți de secții de votare. În Capitală cele mai mari probleme sunt la Sectoarele 1 și 2, unde actualii primari, Clotilde Armand și Radu Mihaiu, au anunțat că depun plângeri penale împotriva birourilor electorale, acuzând fraude la vot. Și în țară există județe unde a fost suspendat transportul sacilor cu buletine de vot de la secțiile de votare către birourile electorale județene, motivul invocat fiind oboseala membrilor birourilor electorale.